text: Aabenraa er plaget af kobbertyverier
  21 marts 2014 kl. 14.55
  Aabenraa og omegn har i længere tid været plaget af mange kobbertyverier, et af de steder, det er gået ud over, er Høje Kolstrup Kirke i Aabenraa.
  
  To udendørslamper og nedløbsrør. Så længe det er i kobber, er det i høj kurs for tyvene. Kobber-tyverierne går især ud over kirkerne, der bruger kobber, fordi det passer til de ældgamle bygninger.
  - Det er utrolig ærgerligt. Vi vil jo gerne have en fin indgang til kirken, og så bliver vores lamper stjålet. Det er rigtig frustrerende, siger administrationschef i Aabenraa sogn, Tine Fricke, til TV SYD.
  På Aabenraa kirkegård blev der først på måneden stjålet nedløbsrør i kobber for 20.000 kroner. Nu overvejer administrationschefen at skifte materialet ud med et mindre værdifuldt alternativ.
  